Ego Jocerannus, dominus Branceduni, notum facio universis, quod dominus Guillermus de Losiaco, miles, in præsentia mea confessus est se accepisse in feodum a venerabili patre Stephano, abbate, et ecclesia Cluniacensi, in perpetuum, res et possessiones et jura hic subscripta, videlicet: casamentum domini Willermi de Sauz, domini Gaufredi de Cres, domini Roberti Fuyer, domini Heliæ de Cres; item casamentum de Ruiz Willermi Sauvage, domini Girardi de Villiaco, præpositi de Sessonay, præpositi de Husellis, Joceranni lo Rosti, domini Willermi de Viriseto; item medietatem nemorum de Cres, et aliam medietatem, quam illi qui tenent habent in feodum ab eodem Willermo, item boscum Willermi de Verroey; item boscum mansi Balse et landam illorum de Digonia; item decimam de Curtez; item corveas de Sancto Etadio et de Vallibus et de Montenie; item decem libras Divionenses censuales; item mansum apud Segiacum; item dominium de Veriniaco et montem de Montenay; item septem bichetos frumenti et septem cuppas et quicquid possessionis, quicquid juris, quicquid rationis idem Guillermus habebat vel habere poterat a Gradona usque ad Guiam, excepto feodo domini Serciaci. In cujus rei testimonium, ad instantiam ejusdem Guillermi, præsentes litteras ecclesiæ Cluniacensi tradidi sigilli mei caractere roboratas. Datum [in] festo beati Urbani, anno Domini Mº CCº XXXº quarto.